title: "Waliisisch"
text: "Di waliisische spr\u00e4ke (dt. Walisisch) as en keltische spr\u00e4ke, di sn\u00e5\u00e5ked w\u00e5rt \u00f6nj Wales (Cymru), deeram da Waliiser har seelew \u00e4n harn spr\u00e4ke Cymraeg n\u00e5\u00e5me. (Spreeg [k\u00f6mri, k\u00f6mraig]).\nMaenouder sn\u00e5\u00e5ke 750.000 manschne Waliisisch, weerfoon \u00f6nj \nWales: 611,000\n\u00c4ngl\u00f6nj: 133,000\nChubut, Argentinien: 25,000 \n\nDi spr\u00e4ke liknet \u00fcs g\u00e5ns fr\u00e5md \u00e4n iir heewe da liirde miinjd, d\u00e5t wus n\u00e5\u00e5n indogermaanschen spr\u00e4ke. Ouers duch as dideere d\u00e5t.\n\t\t\nDi spr\u00e4ke gungt tum biispel s\u00fc:\nMae gath ar y gadair\n[mai gath ar e gad\u00e4r]\n'Deer as en k\u00e5t aw e st\u00f6lj.'\nDeer\u00fct h\u00e5\u00e5le we f\u00fcliende uurde:\nmae = deer as\ngath = cath = k\u00e5t; (th as in \u00e4nglisch thin)\nar = aw\ny = e (uk: j\u00fc, di, d\u00e5t)\ngadair = cadair = st\u00f6lj\nAls\u00fc f\u00e5nge cath \u00f6n cadair gew\u00f6\u00f6nlik \u00f6nj ma C (spr\u00e4\u00e4gen as:[k]), m\u00e5n \u00e4nret ham d\u00e5t \u00f6nj wase kombinasjoone tu G.D\u00e5t hiitj mutasjoon \u00e4n spaalt \u00f6nj d\u00e5t Waliisische en grut rul.\nCath as heer d\u00e5t iinjsist uurd, w\u00e5t bek\u00e5nd hiirt.\n\nEn ouder seeting:\nMae\u2019r ci yn yr ystafell.\n[mai r kii en er estaw\u00e4LL]\n'Deer as di h\u00fcn \u00f6nj e d\u00f6rnsch.'\nDeer\u00fct liire we:\n\u2018r = yr = y = di (uk: j\u00fc, d\u00e5t)\nystafell = d\u00f6rnsch.\nD\u00e5t leest uurd heet als\u00fc ouer tj\u00fcsch Stube ma ST w\u00e5t bek\u00e5ndet \u00e4n ci k\u00e5ne we wi, as we an en Kynologe ('h\u00fcnetiinjer') t\u00e5nke.\nD\u00e5t waliisisch LL w\u00e5rt \u00fctspr\u00e4\u00e4gen as L, wilt tugliks luft d\u00f6\u00f6r da t\u00e4is gungt. Deer\u00fct koon huum ferst\u00f6nje, weeram di walisische noome Lloyd oofding as Floyd \u00fctspr\u00e4\u00e4gen w\u00e5rt. \n\nEn ouder biispel:\nMae ef yn eistedd; (dd=th as \u00f6nj \u00e4nglisch this)\n'Deer as hi \u00f6nj t saten' = 'Hi sat.'\nD\u00e5t liket komplitsiird, ouers eentlik as d\u00e5t \u00f6nj d\u00e5t \u00c4nglische j\u00fcst iinjs:\nHe is sitting = \u2018hi sat\u2019 \u00e4n s\u00fc uk:\nRydw i yn eistedd = I am sitting = \u2018ik sat\u2019\nRwy ti yn eistedd = You are sitting = \u2018d\u00fc satst\u2019\n\nAw j\u00fc wise t\u00f6re fr\u00e5mde ai \u00e5le forme as sat-sate-satst foon \u00e5le tiduurde tu liiren.\nHuum t\u00e5nkt w\u00e4lj, d\u00e5t d\u00e5t deerfoon kamt, as da keltische inboogere foon \u00c4ngl\u00f6nj \u00e5l d\u00e5t Germaansch liire moost, as ja sunt 449 aw iinjs foon da Angele ouerh\u00e4rsched w\u00f6rden.\n\nSii uk\n\nLinke \n Tj\u00fcsch-Waliisisch un Waliisisch-Tj\u00fcsch Uurdeb\u00f6k\n kurs Walisisk aw \u00e4nglisch.\n Ouer j\u00fc uurs\u00e5\u00e5ge foon mutasjoon (Kap. 5).\n Ouersacht foon liirmadele \u00e4n s\u00fc wider.\n\nSpr\u00e4ke\nKeltisk spriaken"